ইনকিলাব ডেস্ক : স্বায়ত্তশাসিত কাতালোনিয়া অঞ্চলের নেতা ও প্রেসিডেন্ট চার্লস পুজদেমন বলেছেন, স্পেন থেকে আলাদা হয়ে কাতালোনিয়ার স্বাধীনতা ঘোষণা হবে আগামী সোমবার। আন্তর্জাতিক গণমাধ্যমকে তিনি এ কথা বলেন। এদিকে, স্পেনের রাজা ষষ্ঠ ফিলিপ গণভোট আয়োজনের কড়া সমালোচনা করেছেন। তিনি বলেছেন, গণভোটের আয়োজকরা নিজেদের আইনের বাইরে নিয়ে গেছেন। স্পেনের পরিস্থিতিকে খুবই চরম উল্লেখ করে ঐক্যের ডাক দিয়েছেন তিনি। অন্যদিকে, ভোটের সময় স্প্যানিশ পুলিশের সহিংসতার বিরুদ্ধে হাজার হাজার কাতালান বিক্ষোভ করেছে। তাদের ধর্মঘটে অচল হয়ে যায় কাতালোনিয়া অঞ্চল। সচেতনভাবে লাখ লাখ কাতালানকে উপেক্ষা করার জন্য স্পেনের রাজা ষষ্ঠ ফিলিপের সমালোচনা করেছেন কাতালান নেতা কার্লেস পুজদেমন। বিবিসিকে দেয়া সাক্ষাৎকারে কাতালোনিয়া অঞ্চলের প্রেসিডেন্ট পুজদেমনের কাছে জানতে চাওয়া হয়- যদি স্পেনের কেন্দ্রীয় সরকার হস্তক্ষেপ করে এবং কাতালোনিয়া আঞ্চলিক সরকারের নিয়ন্ত্রণ নেয়, তখন কী হবে। উত্তরে তিনি বলেন, এটি এমন এক ভুল হবে, যা সবকিছু বদলে দেবে। পুজদেমন বলেন, স্পেনের কেন্দ্রীয় সরকার ও তার আঞ্চলিক সরকারের মধ্যে বর্তমানে কোনো যোগাযোগ নেই। তবে এই সপ্তাহের শেষে অথবা আগামী সপ্তাহের শুরুতে তার সরকার কাজ শুরু করবে। জাতির উদ্দেশে দেয়া টেলিভিশন ভাষণে রাজা ষষ্ঠ ফিলিপ বলেন, যেসব কাতালান নেতা ভোটের আয়োজন করেছে, তারা রাষ্ট্রের শক্তিকে অসম্মান করেছে। তারা আইনের শাসনের গণতান্ত্রিক নীতি ভঙ্গ করেছে। গণভোটের আগেই একে অবৈধ বলে আসছে স্পেনের কেন্দ্রীয় সরকার। তবে রাজা তার ভাষণে বলেছেন, যেকোনো কঠিন সময় পাড়ি দিতে পারে স্পেন। বিবিসি।